《放歌用少白韵》
明代·陈言

一百五日又欲来，千树万树梨花开。
眼看春色如流水，人生相命亦如此。
百年三万六千朝，倏忽须臾难久恃。
君不见十八羽林郎，君王手赐黄金铛。
日晚朝回拥宾从，片言出口生辉光。
一朝负遣辞丹阙，穷巷悄然车马绝。
舞影歌声散绿池，遗垆但见狐狸迹。
当时一旦擅豪华，见此空为人所嗟。
莫向尊前惜沉醉，参差辜负东园花。

作者简介：陈言，海丰人。官御史。事见清光绪《惠州府志》卷二五。